Battlefield

Battlefield er en serie førstepersonsskytespill. Det første spillet, Battlefield 1942, ble utgitt til Microsoft Windows og OS X i 2002. I alt har det blitt utgitt 16 spill i serien. Serien utvikles av DICE, bortsett fra Battlefield Hardline som ble utviklet av Visceral Games, og utgis av Electronic Arts. Serien har et større fokus på store spillkart, lagarbeid og bruk av diverse framkomstmidler til land, vann og i lufta, enn andre førstepersonsskytespill. Windows-versjonene av spillet er i størst grad ment for flerspiller.


== Spillene i serien ==


=== Battlefield 1942 ===

Battlefield 1942 ble utgitt høsten 2002 og handlingen finner sted under andre verdenskrig. Det er utgitt to utvidelsespakker til spillet:
Road to Rome (vinteren 2003)
Secret Weapons of World War II (høsten 2003)


=== Battlefield Vietnam ===

Battlefield Vietnam ble utgitt våren 2004, og handlingen finner sted under Vietnamkrigen.


=== Battlefield 2 ===

Battlefield 2 ble utgitt sommeren 2005, men handlingen finner sted noen år inn i fremtiden. Spillet er et nettspill, men kan spilles enspiller mot datamaskinen. Det har blitt utgitt én utvidelsespakke til Battlefield 2, i tillegg til to mindre oppgraderingspakker:

Special Forces (høsten 2005) (utvidelsespakke).
Euro Force (våren 2006) (oppgraderingspakke).
Armored Fury (sommeren 2006) (oppgraderingspakke).Alle oppgraderingspakkene ble gitt ut gratis med versjon 1.5 av spillet.


=== Battlefield 2: Modern Combat ===

Battlefield 2: Modern Combat ble utgitt i oktober 2005, og var det første i serien som kom ut til konsoller, nemlig PlayStation 2, Xbox og Xbox 360. Spillets handling foregår i en moderne krigssituasjon. Man starter som soldat, og går etterhvert opp i gradene. Den høyeste graden er oberst.


=== Battlefield 2142 ===

Battlefield 2142 ble utgitt i oktober 2006 for Windows og OSX. Handlingen finner sted i året 2142, altså i fremtiden. Dette er det andre utgitte fremtidsspillet i Battlefield-serien.


=== Battlefield: Bad Company ===

Battlefield: Bad Company er det første videospillet i Battlefield Bad Company-serien og var det første spillet i Battlefield-serien som er rent designet til Xbox 360 og PlayStation 3. Spillet har en større fokus på enspiller-modus, der vi følger B-company i en humoristisk krigstolkning. Det har også flerspiller over internett, med opptil 24 spillere. Det er det første spillet i Battlefield-serien som bruker Frostbite-spillmotoren.


=== Battlefield Heroes ===

Battlefield Heroes var et tegneserie-aktig tredjepersons-spill i Battlefield-serien. Spillet var bygget rundt free-to-play-modellen og var et av spillene på Electronic Arts Play4Free-tjeneste. Det ble utgitt i juni 2009, men lagt ned i 2015 da Play4Free ble nedlagt.


=== Battlefield Play4Free ===
Battlefield Heroes var et nettbasert free-to-play-spill i Battlefield-serien og et av spillene på Electronic Arts Play4Free-tjeneste. Det ble utgitt i juni 2009, men lagt ned i 2015 samtidig med Battlefield Heroes.


=== Battlefield 1943 ===

Battlefield 1943 ble utgitt sommeren 2009. Handlingen er satt under den andre verdenskrig, og fokuserer på kampene i Stillehavet. Spillet ble utgitt for Xbox 360 og PlayStation 3, og er kun tilgjengelig som digital nedlasting gjennom Xbox Live Arcade og PlayStation Network. En Windows-versjon var planlagt, men ble offisielt kansellert i februar 2011.


=== Battlefield: Bad Company 2 ===

Dette spillet er en oppfølger til Battlefield: Bad Company som kun ble utgitt på konsoll, Bad Company 2 ble derimot utgitt for Windows, Xbox 360 og PlayStation 3 i mars 2010. Spillet fikk én utvidelsespakke: Battlefield Bad Company 2 Vietnam. Handlingen er lagt til Vietnamkrigen og støtter flerspiller med opptil 24 spillere.


=== Battlefield Online ===

Battlefield Heroes var et nettbasert free-to-play-spill i Battlefield-serien. Det ble utviklet og distribuert av Neowiz Games for det sørkoreanske markedet. Spillet ble utgitt i mars 2010 og lagt ned i mai 2013.


=== Battlefield 3 ===

Battlefield 3 ble utgitt i oktober 2011. Det er en direkte oppfølger til Battlefield 2 fra 2005, og er den tolvte utgaven i serien. Det er det første spillet i serien som ikke støtter versjoner av Windows før Windows Vista, siden det bare støtter DirectX 10 og 11. DICE har lagt til Battlefield 3-kart: «Operation Firestorm», «Gulf of Oman», «Operation Metro» og «Caspian Border».


=== Battlefield 4 ===

Battlefield 4 ble utgitt i oktober 2013. Det er en direkte oppfølger til Battlefield 3. Battlefield 4 introduserer «levolution» til serien som gjør kartene mer dynamiske. I 2015 skal alle endringer til Battefield 4 først gjennom CTE (community test environment) noe som betyr at spillerne kan teste ut og prøve oppdateringene før de lanseres. Spillet er det første i serien som støtter PlayStation 4 og Xbox One. Det er også det første i serien til å benytte spillmotoren Frostbite 3.


=== Battlefield Hardline ===

Battlefield Hardline ble utgitt i mars 2015 for Windows, PlayStation 3, PlayStation 4, Xbox 360 og Xbox One. Det er det første ikke-millitære spillet i Battlefield-serien. Spillet omhandler «politi og røvere» i stedet for krigføring. Det ble utviklet av Visceral Games i samarbeid med DICE LA.


=== Battlefield 1 ===

Battlefield 1 ble utgitt for Windows, PlayStation 4 og Xbox One i oktober 2016 og er satt under første verdenskrig.


=== Battlefield V ===

Battlefield V ble utgitt for Windows, PlayStation 4, PlayStation 5 og Xbox One i november 2018 og er satt under den andre verdenskrig.


=== Battlefield 2042 ===

Battlefield 2042 ble utgitt for Windows, PlayStation 4, PlayStation 5, Xbox One og Xbox Series X og Series S i november 2021 og handlingen er lagt til nær fremtid.


== Referanser ==


== Eksterne lenker ==
(en) Battlefield hos Giant Bomb 
(en) Battlefield hos MobyGames 
(en) Battlefield Wiki hos Fandom